Nuorukaiselle (Uotila)
Kiireisesti kuluu ikä kulta,
 Nuoren povessa on lemmen tulta;
 Tulta pyhää palamahan auta,
 Ennenkuin sen sammuttavi hauta!

 Minne kohtalosi sinut viekin,
 Anna aina palaa lempes liekin,
 Lempi sydämmestäs saakoon, jotta
 Olisi se puhdasta ja totta.

 Mutta lemmen ruokkii vastalempi,
 Vastattuna on se tulisempi.
 Morsiamen kauniin sulle takaan,
 Palkita mi voipi lemmen vakaan.

 Nuorukainen, ihana on impi,
 Kaunistakin on hän kaunihimpi,
 Kukkiva kuin tuoksuvainen tuomi:
 Impi tää on synnyinmaasi Suomi.

 Häntä lemmi, nuorukainen, aina,
 Sydämmeesi palavaan hän paina!
 Lemmi Suomeasi kuoloon asti,
 Lempes palkitsee se runsahasti.